Kenia-bloedbad: SA’ners in winkelsentrum vasgevang, skietery duur voortFoto: @KenyanRedCross/Twitter Minstens ses Suid-Afrikaners, insluitend twee kinders, was in die Westgate-winkelsentrum in Nairobi, Kenia vasgekeer toe ŉ groep swaar gewapende aanvallers gister die sentrum binnegekom en op burgerlikes losgebrand het. Super Moloi, die Suid-Afrika se hoëkommissaris in Kenia, het aan die Sunday Independent gesê hy was telefonies in kontak met ŉ Suid-Afrikaanse paartjie wat in ŉ gang naby die brandtrap weggekruip het. “Ons het hulle aangeraai om net daar te bly en te wag vir die veiligheidsmagte om in te beweeg. Volgens die berig het Moloi later besef dat daar ook ŉ Suid-Afrikaanse egpaar en hul twee jong kinders in die sentrum vasgekeer was. Volgens die berig is al ses Suid-Afrikaners gered. Intussen word daar berig dat skote weer Sondagoggend by die winkelsentrum geklap het. Daar word glo steeds talle gyselaars aangehou. Minstens 39 mense is dood en meer as 150 gewond sedert die geweld Saterdagoggend uitgebreek het. Die Somaliese militante-groep, al-Shabaab, het vroeër verantwoordelikheid vir die aanval aanvaar. Nie-Moslems is glo in die aanval geteiken. Die polisie en die weermag het die winkelsentrum omsingel. Die foto’s is deur Keniaanse Rooikruis op Twitter gepubliseer: [nggallery id=155]